אהרון פררה

אהרון פֶּרֶרָה (נולד ב-21 במרץ 1962) הוא זמר, שחקן, מנחה טלוויזיה ושדרן רדיו ישראלי.

ביוגרפיה 
פררה נולד, גדל והתחנך בירושלים. בנו של הזמר אברהם פררה, ונכדו של אהרון פררה נהג האוטובוס שנרצח בשיירת הדסה.

היה חבר במקהלת צה"ל.

בשנת 1985 השתתף בקדם אירוויזיון כאחד מזמרי הליווי של ירדנה ארזי בשיר "עוד נגיע", וכעבור שנה בשנת 1986 השתתף בשנית בקדם אירוויזיון כאחד מזמרי הליווי של שולה חן בשיר "גיטרה".

פררה הצטרף להרכב השני של שלישיית "הופה היי", לצד יגאל בשן ואבי דור. התוכנית שודרה בערוץ הראשון בשנים 1990–1995 והניבה שש עונות, חמישה אלבומים ושש הצגות בימתיות. השלישייה נחלה הצלחה גם בפסטיגל: בשנת 1992 זכתה במקום הראשון עם השיר "היי עצור", בשנת 1993 במקום השני עם השיר "עושים שמח", ובשנת 1995 במקום השני עם השיר "כשיש לך חבר". באוקטובר 2000 התפרקה השלישייה סופית.

ב-1992 ביצע ביחד עם חני נחמיאס את שיר הפתיחה של תוכנית הילדים "הלו ספנסר" ששודרה בערוץ הראשון.

ב-1993 השתתף בקלטת השמינית לילדים של "שירים קטנים" לצד חני נחמיאס ועירית ענבי.

בשנת 2000 השתתף בפרק בסדרה שמש בתור הילד בר שגדל אחרי 20 שנה.

בשנת 2001 התחיל להגיש ברדיו את התוכנית "לא לנשים בלבד". בשנת 2005 הגיש את תוכנית הטלוויזיה "בחברה טובה" ששודרה בערוץ 33 - בה אירח פררה אומנים ודמויות מהתרבות והבידור הישראלי.

באוקטובר 2014 התחיל פררה להגיש ביחד עם אבי דור את סדרת תוכניות הטלוויזיה "אור של כוכבים" בהפקתה של עידית פונד ובבימויו של גיל לסניק, ששודרה בערוץ הראשון והוקדשה ליוצרים חשובים בזמר העברי. התוכנית הראשונה הוקדשה ליצירותיו של עוזי חיטמן במלאת עשר שנים לפטירתו. בהמשך שודרו הפרקים שעסקו ביצירותיהם של אהוד מנור, נעמי שמר, מרים ילן שטקליס, יוסי בנאי, אריק איינשטיין, לאה גולדברג ועוד.

ערך והגיש את תוכניות הרדיו "אמצע הדרך", "קבלת שבת", "השבת של גימל", "בחצי הלילה" ועוד, ברשת ג' וברשת ב' של קול ישראל.

לאחר סגירת רשות השידור והקמת תאגיד השידור, המשיך פררה להגיש את תוכניתו בכאן גימל.

קישורים חיצוניים

 
 טל גורדון, ריאיון: זמר עברי, הומור והגשה מחויכת, באתר הבמה, 6 בנובמבר 2012

הערות שוליים

זמרים ישראלים
זמרים השרים בעברית
זמרים השרים בלאדינו
מנחי טלוויזיה ישראלים
שחקני קולנוע וטלוויזיה ישראלים
סגל קול ישראל
שדרני רדיו ישראלים
סגל תאגיד השידור הישראלי - שידורי הרדיו
חברי מקהלת צה"ל
משתתפי פסטיבל הזמר והפזמון
זוכי הפסטיגל
בוגרי בית הספר היסודי יוסף לוריא (ירושלים)
רסקו: אישים
ישראלים שנולדו ב-1962